**PREDKLADACIA SPRÁVA**

Návrh zákona, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov a mení zákon č. 290/2016 Z. z. o podpore malého a stredného podnikania a o zmene a doplnení zákona č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov v znení zákona č. 177/2018 Z. z. predkladá Ministerstvo hospodárstva SR na základe úlohy B.6. z uznesenia vlády SR č. 153 z 5. apríla 2017.

Cieľom návrhu zákona je v súlade s uznesením vlády č. 153 z 5. apríla 2017 vytvoriť podmienky na podporu najmenej rozvinutých okresov, zabezpečiť zosúladenie okruhu oprávnených žiadateľov (prijímateľov) dotácie na podporu ochrany spotrebiteľa s pojmológiou zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov, zosúladenie so zákonom č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov, rozšírenie podpory dotácie pre oblasť rozvoja elektromobility, precizovanie právnej úpravy a odstránenie nejasností, ktoré vyplynuli z aplikačnej praxe.

Návrh zákona nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti, služby verejnej správy pre občana a nemá ani žiadne sociálne vplyvy.

Návrh zákona nebude predmetom vnútrokomunitárneho pripomienkového konania.

 Návrh zákona je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Účinnosť návrhu zákona sa navrhuje 30. novembra 2018 tak, aby výzvy, ktoré je MH SR povinné zverejniť do 30. novembra každoročne boli poskytované v súlade s týmto zákonom.

Návrh zákona bol predmetom medzirezortného pripomienkového konania a na rokovanie sa predkladá s rozpormi s Klubom 500 a Slovenskou asociáciou pre elektromobilitu.